Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **podnesene** **protiv dužnosnika Hrvoja Drinovca, općinskog načelnika Općine Nuštar te dužnosnika Drage Mrkonjića, zamjenika općinskog načelnika Općine Nuštar,** na 22. sjednici održanoj 13. rujna 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Hrvoja Drinovca, općinskog načelnika Općine Nuštar te dužnosnika Drage Mrkonjića, zamjenika općinskog načelnika Općine Nuštar neće se pokrenuti, obzirom da iz očitovanja Općine Nuštar ne proizlazi da bi navedeni dužnosnici primanjem volonterske naknade u iznosu od 5.000,00 kn odnosno 3.000,00 kn mjesečno za obnašanje navedenih dužnosti, na temelju Odluke Općinskog vijeća Općine Nuštar iz 2009.g., počinili zabranjeno djelovanje dužnosnika iz članka 7. stavka 1. podstavka c) ZSSI-a.**

Obrazloženje

U Povjerenstvu je dana 10. srpnja 2017.g. pod brojem 711-U-6817-P-397/17-01-3 zaprimljena neanonimna prijava mogućeg sukoba interesa podnesena protiv dužnosnika Hrvoja Drinovca, općinskog načelnika Općine Nuštar te dužnosnika Drage Mrkonjića, zamjenika općinskog načelnika Općine Nuštar povodom koje se vodi predmet P-397/17.

U navedenoj prijavi se u bitnome navodi da su odluke Općine Nuštar kojima se uređuje primanje naknade dužnosnika Općine Nuštar koji dužnost obnašaju volonterski, bez zasnovanog radnog odnosa, nezakonite. Podnositelj navodi da Općinsko vijeće Općine Nuštar nije na sjednici donijelo odluku o visini koeficijenata za obnašanje dužnosti općinskog načelnika i zamjenika općinskog načelnika koji dužnost obnašaju volonterski od početka svog prvog mandata u srpnju 2017.g., sukladno Zakonu o plaćama u lokalnoj i područnoj (regionalnoj) samoupravi („Narodne novine“ broj 28/10.), već je Općinsko vijeće Općine Nuštar na 2. sjednici, održanoj 10. srpnja 2017.g., donijelo odluku kojom se određuje da naknada za obnašanje dužnosti općinskog načelnika iznosi 5.000,00 kn te da naknada ta obnašanje dužnosti zamjenika dužnosti općinskog načelnika iznosi 3.000,00 kn.

Ističe se kako je potom Općinsko vijeće Općine Nuštar na 19. sjednici, održanoj 17. rujna 2015.g., donijelo Odluku o osnovici i koeficijentu za izračun plaće općinskog načelnika i zamjenika općinskog načelnika koji svoju dužnost obnašaju profesionalno kojom se utvrđuje da koeficijent za općinskog načelnika iznosi 3,5 te 2,97 za zamjenika općinskog načelnika. Iz navedenog prema podnositelju proizlazi da tom odlukom nije utvrđena visina naknade u smislu odredbi Zakona o plaćama u lokalnoj i područnoj (regionalnoj) samoupravi koji u članku 6. propisuje da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće te da odluku o visini naknade za rad iz stavka 1. toga članka donosi predstavničko tijelo jedinice lokalne i područne (regionalne) samouprave.

Podnositelj prijave predlaže pokrenuti postupak protiv navedenih dužnosnika obzirom na primanje naknade u navedenim iznosima za koju smatra da je nezakonito utvrđena podzakonskim aktima.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga su i dužnosnici Hrvoje Drinovac te Drago Mrkonjić povodom obnašanja dužnosti općinskog načelnika odnosno zamjenika općinskog načelnika obvezni postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene prijave u svrhu ocjene njezine vjerodostojnosti i osnovanosti te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od Općine Nuštar očitovanje i potrebnu dokumentaciju.

Na zahtjev Povjerenstva, Općina Nuštar očitovala se dopisom, klasa: 008-01/17-01/188, urbroj: 2188/07-17-01/03 od 27. studenoga 2017.g., koji je potpisao pročelnik Jedinstvenog upravnog odjela, u kojem se navodi da općinski načelnik i zamjenik općinskog načelnika Općine Nuštar dužnost obnašaju volonterski, bez zasnivanja radnog odnosa u Općini te da im se naknada isplaćuje na temelju općeg akta Općinskog vijeća Općine Nuštar od 14. srpnja 2009.g., a kako su dužnosnici Općine Nuštar u cijelom razdoblju od 2009.g. pa nadalje u kontinuitetu svoje dužnosti obnašali volonterski, Općina Nuštar nije donosila novi akt kojim se uređuje isplata naknada.

Očitovanju prileži Odluka o visini mjesečne naknade za predsjednika Općinskog vijeća, načelnika, zamjenika načelnika i članove Općinskog vijeća Općine Nuštar koju je donijelo Općinsko vijeće Općine Nuštar na 2. sjednici održanoj 14. rujna 2009.g. kojim se pod točkom I. utvrđuje da visina iznosa mjesečne naknade za načelnika iznosi 5.000,00 kn te za zamjenika načelnika iznosi 3.000,00 kn. Predmetna odluka donesena je na temelju odredbe članka 35. stavka 4. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08. i 36/09).

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 90.a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13. i 137/15.) propisano je da župan, gradonačelnik, općinski načelnik i njihovi zamjenici odlučuju hoće li dužnosti na koju su izabrani obnašati profesionalno. Člankom 90.a stavkom 2. toga Zakona propisano je da osobe koje dužnost obavljaju volonterski imaju pravo na naknadu za rad.

Člankom 2. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da plaću župana, gradonačelnika i općinskih načelnika i njihovih zamjenika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%. Člankom 3. navedenog Zakona propisano je da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika.

Člankom 4. istog Zakona propisano je da se plaća općinskih načelnika, bez uvećanja za radni staž, ne smije odrediti u iznosima većim od plaća općinskog načelnika u jedinicama lokalne samouprave koje imaju više od 10.000 stanovnika, u iznosu većem od umnoška koeficijenta 5,27 i osnovice za izračun plaće državnih dužnosnika, prema propisima kojima se uređuju obveze i prava državnih dužnosnika, u jedinicama lokalne samouprave koje imaju od 3.001 do 10.000 stanovnika, u iznosu većem od umnoška koeficijenta 4,55 i osnovice za izračun plaće državnih dužnosnika, prema propisima kojima se uređuju obveze i prava državnih dužnosnika, te u jedinicama lokalne samouprave koje imaju do 3.000 stanovnika, u iznosu većem od umnoška koeficijenta 4,26 i osnovice za izračun plaće državnih dužnosnika, prema propisima kojima se uređuju obveze i prava državnih dužnosnika.

Prema članku 5. tog Zakona koeficijenti za obračun plaće zamjenika općinskih načelnika može iznositi najviše do 85% koeficijenta općinskog načelnika čiji su zamjenici. Člankom 6. propisano je da naknade za rad općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće.

Isti je Zakon propisao člankom 19. da će najkasnije u roku od 3 mjeseca od stupanja na snagu Zakona predstavnička tijela jedinica lokalne i područne (regionalne) samouprave donijeti odluku iz članka 6. stavka 2. istog Zakona kojom se određuju naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, a navedeni Zakona stupio je na snagu 11. ožujka 2010.g.

Iz očitovanja Općine Nuštar od 27. studenoga 2017.g. proizlazi kako svi dužnosnici Općine Nuštar obnašaju dužnost općinskog načelnika i zamjenika općinskog načelnika volonterski, i to bez promjene u načinu obnašanja dužnosti od 2009.g. do datuma navedenog očitovanja, uz primanje volonterske naknade, na što prema odredbama Zakona o lokalnoj i područnoj (regionalnoj) samoupravi imaju pravo. Visina naknade za općinskog načelnika i zamjenika općinskog načelnika na temelju koje se općinskom načelniku i zamjeniku isplaćuje plaća utvrđena je odlukom predstavničkog tijela odnosno Općinskog vijeća Općine Nuštar iz srpnja 2009.g. i iznosi 5.000,00 kn odnosno 3.000,00 na mjesečnoj razini te se od tada nije donosila nova odluka niti mijenjala ili dopunjavala postojeća, a sam tekst odluke ne poznaje razliku između općinskog načelnika i zamjenika koji dužnost obnašaju profesionalno od onih koji dužnost obnašaju volonterski.

Zakon o plaćama u lokalnoj i područnoj (regionalnoj) samoupravi stupio je na snagu u ožujku 2010.g. te isti propisuje mjerila za određivanje plaća i naknada općinskih načelnika i njihovih zamjenika kao i maksimalni iznos naknade za rad općinskih načelnika i zamjenika koji dužnost obnašaju bez zasnivanja radnog odnosa. Obzirom da je Općinsko vijeće Općine Nuštar bilo obvezno u roku od 3 mjeseca od stupanja na snagu tog Zakona donijeti odluku kojom se određuju naknade za rad općinskih načelnika i njihovih zamjenika koji dužnost obnašaju bez zasnivanja radnog odnosa sukladno mjerilima i ograničenjima iz Zakona o plaćama u lokalnoj i područnoj (regionalnoj) samoupravi, a što prema navodima očitovanja Općine Nuštar nije učinjeno, može se postaviti opravdani zahtjev u pravcu ispitivanja zakonitosti općeg akta na temelju kojeg se isplaćuje naknada za rad dužnosnicima Hrvoju Drinovcu, općinskom načelniku i Dragi Mrkonjiću, zamjeniku općinskog načelnika.

Međutim, obzirom da je naknada za volontersko obnašanje dužnosti dužnosniku Hrvoju Drinovcu, općinskom načelniku te dužnosniku Dragi Mrkonjiću, zamjeniku općinskog načelnika isplaćivana na temelju važećeg općeg akta koje je donijelo Općinsko vijeće Općine Nuštar iz 2009.g., dakle, sami dužnosnici nisu sudjelovali prilikom donošenja toga akta niti su nadležni za njegovo donošenje, a navedeni opći akt obvezuje upravna tijela Općine Nuštar koja isplaćuju naknade za rad prema propisima koji su doneseni i nisu stavljeni izvan snage, neovisno o tome je li isti opći akt sukladan Zakonu, proizlazi kako dužnosnici nisu koristili obnašanje navedenih dužnosti kako bi za sebe postigli osobnu korist.

Stoga iz prikupljene dokumentacije ne proizlaze okolnosti koje upućuju da su dužnosnik Hrvoje Drinovac, općinski načelnik Općine Nuštar te Drago Mrkonjić, zamjenik općinskog načelnika Općine Nuštar primanjem volonterske naknade u iznosu od 5.000,00 kn odnosno 3.000,00 kn mjesečno na temelju Odluke Općinskog vijeća Općine Nuštar iz 2009.g. počinili zabranjeno djelovanje dužnosnika iz članka 7. stavka 1. podstavka c) ZSSI-a te se postupak protiv dužnosnika neće pokrenuti**.**

Obzirom da je člankom 79. Zakona o lokalnoj i lokalnoj i područnoj (regionalnoj) samoupravi propisano da nadzor zakonitosti općih akata koje u samoupravnom djelokrugu donose predstavnička tijela županija, gradova i općina obavljaju uredi državne uprave u županijama i nadležna središnja tijela državne uprave te da je predsjednik predstavničkog tijela dužan dostaviti opći akt predstojniku ureda državne uprave u županiji u roku od 15 dana od dana donošenja, dostavit će se predstojniku nadležnog ureda državne uprave Odluka o visini mjesečne naknade za predsjednika Općinskog vijeća, načelnika, zamjenika načelnika i članove Općinskog vijeća Općine Nuštar koju je donijelo Općinsko vijeće Općine Nuštar dana 14. rujna 2009.g. na nadležno postupanje.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Hrvoje Drinovac elektronička dostava
2. Dužnosnik Drago Mrkonjić, elektronička dostava
3. Podnositelj prijave
4. Objava na internetskoj stranici Povjerenstva
5. Pismohrana